НэгъуэщI дунейм къыщыхутауэ къыщыхъуат
Иджыблагъэ Налшык къалэ щыхьэщIащ дуней псом щыцIэрыIуэ, модэм и тхыдэдж, коллекционер, теленэтынхэр езыгъэкIуэкI Васильев Александррэ иригъаджэхэмрэ. Къыхэгъэщыпхъэщ Кавказыр нэхъ гъунэгъуу зэригъэцIыхуну къызэригъэпэща зекIуэм и кIэух Iыхьэу ар ди щIыналъэм къызэрыкIуар. Нэхъ ипэкIэ Псыхубэрэ Кисловодскрэ щыIащ.
Гупыр ирагъэблагъэри зыщрагъэплъыхьащ «Madina Saralp» арт-центрым.
— Абы и бжэщхьэIум дызэребакъуэу, дэ нэгъуэщI дуней дыкъыщыхутам ярейщ — пасэрей щэкI, хьэпшыпхэм я мэр зыхэз хьэуам зыщыбгъэнщIыртэкъым. Мэгъу къару яхэлъым хуэдэт абы щыплъагъу щыгъынхэмрэ хьэпшыпхэмрэ, а псом шыкIэпшынэм и макъ гуакIуэр щIыгъужу телъыджэт. Дэ ди нэгу щIагъэкIащ Ростоцкий Станислав и «Герой нашего времени» кинофильмым хэта адыгэ пщащэ Бэллэ игъэзэщIауэ щыта къафэ телъыджэр, — жиIащ «ORLOFF» проектым и редактор, журналист, къэхутакIуэ Орловэ Ольгэ.
Арт-центрым щIэт хьэпшыпхэр яригъэлъагъуурэ, Сэралъп Мадинэ къызэхуэсахэм адыгэ фащэм и хъыбарыр, абы къикIуа гъуэгуанэм яхутепсэлъыхьащ. Псом хуэмыдэу хьэщIэхэм яфIэгъэщIэгъуэну зыпаплъыхьащ бзылъхугъэ фащэм иIэ щхьэхуэныгъэхэр, пасэрей хьэпшыпхэр, сурэтыжьхэр.
Васильев Александр центрым тыгъэ хуищIащ «Фамильные ценности» тхылъымрэ и «Лилии» коллекцэм щыщ хьэпшып гъэщIэгъуэнхэмрэ. ИужькIэ хьэщIэхэр щIагъэдэIуащ бгырысхэм я фащэхэр дунейпсо киномрэ сценэмрэ къызэрыщагъэсэбэпамрэ къызэрагъэщIэрэщIэжамрэ ятеухуа псалъэмакъ щхьэпэ.
— Мыр щэнхабзэм и IуэхущIапIэ телъыджэщ, лъэпкъ фащэм и тхыдэр егугъуу щахъумэ уардэунэщ, — къригъэжьащ Васильев Александр зэIущIэм къыщыпсалъэм. — БлэкIа зэманым и Iэужьым хуащI пщIэ лъагэм, сурэтыжьхэм, дыщэкI IэщIагъэм ущымыгуфIыкIынкIэ Iэмал иIэкъым. ТIуащIэу си гуапэщ Сэралъп Мадинэ а псори екIуу къызэрызэригъэпэщыр, абы къыдэкIуэу езыми лъэпкъ фащэ гъэщIэгъуэнхэр зэридыр. Iуэхум егупсысауэ ар бгъэдыхьащ. Абы и бостейхэм я щIэупщIэр куэдкIэ егъэбагъуэ езым тхыдэм хуиIэ бгъэдыхьэкIэмрэ и арт-центрымрэ. СфIэфIу седэIуащ Орловэ Ольгэ и лекцэм. Си гуапэ дыдэщ илъэс 25-рэ ипэкIэ къыдэзгъэкIауэ щыта «Красота в изгнании» тхылъыр кавказ модэр джыным лъабжьэ зэрыхуэхъуар. Сэ фIы дыдэу сощIэж фи телевиденэм Хьэгъундокъуэ Елмэсхъан теухуауэ трихауэ щыта документальнэ фильмыр. Абы щыгъуэм журналистхэм документ гуэрхэм хуейуэ лъэIукIэ зыкъысхуагъэзат. Елмэсхъан и дэлъхур си цIыхугъэу щытащ, пасэрей хьэпшыпхэр фIыуэ илъагъурт, дзэ Iэщэ ищэу Париж щыпсэуащ. Апхуэдэу сцIыхуу щытащ Черинэ Людмилэ. Ар щыпсэуа унэм къыщIинауэ щыта балет фащэр къызэрысщэхужрэ куэд щIакъым. Черинэ и сурэт куэд дыди сиIэщ.
Мы Iуэхум къыдэкIуэу къыхэзгъэщыну сыхуейщ «Япэ» федеральнэ каналымкIэ Васильевым щригъэкIуэкI «Модный приговор» нэтын цIэрыIуэм Сэралъп Лалинэ (Сэралъп Мадинэ ипхъу нэхъыжьщ) и диплом лэжьыгъэм хыхьэ щыгъынхэм я гъэлъэгъуэныгъэ кIэщI зэрыхагъэхьар. Адыгэ нэпкъыжьэ зытелъ, иджырей жыпхъэм иту да фэилъхьэгъуэхэр куэдым ягу ирихьащ.
— СэркIэ ар махуэшхуэт, къызэрымыкIуэу сыгузэващ, а лъэбакъуэ цIыкIур Iуэхугъуэшхуэм сыхуэзышэу къызолъытэри, сыщогуфIыкI. ФIыщIэ ин фхузощI си Iуэхур къыздэзыIыгъахэми къыздэзыгъэпсынщIахэми. А махуэм зыкъыспызыщIам хуэдиз зэи къысхуэтхауэ къыщIэкIынкъым, — дыкъыщоджэ Лалинэ Инстаграмым щиIэ напэкIуэцIым.
Тэрчокъуэ Дисэ.
